東濠涌

東濠涌係廣州一條護城濠，從麓湖西南邊開始，一直流到而家江灣大酒店附近，流入珠江。

地理

原流域同會水 

上游：由三度過水坑匯流，每個都長三百米左近。其中北接百步梯嘅流水，東接長腰嶺、百足崗、大窩山嘅流水，西接馬鞍嶺、銀魚崗、唐帽崗嘅流水，落去南邊接屐釘嶺、鵝髻嶺、圓砲台。到咗越秀山嘅東部，就同金釵嶺、七星嶺、葵蓬崗嘅流水交匯，經小北門過咗潼關，就入咗廣州城嘅六脈渠。呢一段全長大概有4.5公里，流速係22.65立方米/秒。
 淘金坑段：呢段喺錢路頭造幣廠南，同東濠嘅主流交匯。呢段嘅水源係北郊嘅幾十個山坑啲流水一齊到馬鞍崗北度會埋嘅。北邊係接坡狗窿、子龍山、崩崗、黃家山、金釵嶺嘅流水，東邊係接黃花崗、羅崗、上下墳頭崗、烏龍崗、青菜崗、和尚崗嘅流水，西邊係接番鬼山、下塘崗、北校場、巴山嘅流水。呢一段嘅流速係9.23立方米/秒。
 法政路脈渠加玉帶濠：係以左第二脈正渠做主，有三路嘅脈渠相會，一個係小北十八洞嘅流水，一個係經飛來廟、雙槐洞、九如坊、法政路嘅濠涌，夾埋德宣東路、天官里嘅一路水，喺潼關度會入東濠。而玉帶濠嘅東流線，就經東水關橋會入東濠。最尾係經萬福路，接埋竺橫沙涌嘅流水入珠江。呢一段全長大概有2.5公里。

呢家嘅路線 
全長4.5公里，闊7~11米，流域面積係11.1km²。最先喺白雲山下邊嘅麓湖開始，先經過麓景路，去到恆安路口嘅廣東省皮膚病醫院門口就轉入地底。跟住到北較場路口出返地面，經過17中附近，之後喺北園酒家後邊條街差唔多喺越秀北路附近入地底。跟住到越秀橋出返地面，一直向南流，經過大東門、東華西路、三角市、越秀區第二中醫醫院、40中、越秀南路、白雲樓，最後喺江灣大酒店附近、江灣大橋底流入珠江。

史
喺好耐之前，東濠涌係珠江一條天然支流，源頭就喺白雲山嘅甘溪同文溪附近，一直去到而家嘅法政路附近。喺嗰時，條河闊而深，通船都得。一直到明朝為止，佢係廣州城東邊嘅主要交通樞紐。由於佢嘅水質比較靚，亦係嗰時廣州居民一條主要供水渠。但到咗清朝，由於白雲山環境俾人大面積破壞，搞到甘溪同文溪都冇嗮水。到20世紀中，水質非常之污濁，附近居民都叫東濠涌做「臭涌」。條涌臭到兩邊住戶都唔夠膽開窗。

21世紀初，廣州市政府開始整治市內河道。2008年，開工整返成條東濠涌嘅下游出嚟。2010年6月整好1.89km嘅地面河段。而時隔1年又3個月，就喺越秀北路附近搞二期嘅揭蓋復涌工程，2015年2月13號搞掂咗從麓景十字路口附近到越秀橋附近嘅流域，麓湖公園西南邊附近嘅河直到2015年5月初先至全面完工。

沿線古蹟

整理東濠下游碑記 
係喺2002年7月評定咗做廣州嘅市級文物保護單位，由民國時期嘅市政當局立起嘅，家下文氏石碑仲喺越秀橋西側，但碑文度嘅「市長劉公紀文」、「工務局局長文樹聲」落款喺文革畀啲友鏟走咗。

碑文嘅全文如下：

小東門橋 
2008年12月評定咗做廣州嘅市級文物保護單位。喺越秀南路三角市，橫跨咗東濠湧，宋代起橋陣係用巨石搭出嚟嘅，原初叫東高橋，到明代改名做永安橋。喺民國25年改建成鋼筋混凝土結構梁式橋，改埋叫小東門橋。陰刻嘅「小東門橋」字由時工務局長文樹生題寫。

沿岸建築

高架橋

1991年，廣州市政府為咗解決市區中心成日大塞車嘅問題，順著東濠涌架空起條高架橋，1994年7月起好。

博物館

2008年，廣州市政府開始大舉治理東濠涌污水問題。東濠涌博物館係呢次工程一部分，喺2010年10月28號正式免費開放。佢重係中國內地第一間以河做主題嘅博物館。

攷

類:廣州嘅河